《短歌行寄宗玄萧文学》
明代·周是修

忆昔北寻马子洞，二月风雨三冬寒。乘舟济川浪汹汹，驱车遵陆泥盘盘。

挹君豪名振河悬，走过山阴识君面。燕颔虬髯熊豹姿，当时令我喜欲旋。

吁嗟交道无早晚，谊合斯须倾肺胆。翟公何署死生情，阮籍徒为青白眼。

金樽有酒池有鱼，鱼肥可脍酒可𣂏。张灯促宴谐终夜，红炉照室光相射。

中有万斛江南春，绮裘瑶席香薰人。风流文采稀今古，下笔雄词跃蛟虎。

千金难买一朝閒，况是贤材两宾主。石林月黑子规啼，我已醉眠无所知。

梦觉鸡鸣满庭树，起望乡国生离思。别来忽忽岁月改，歌楼舞榭移光彩。

夕阳芳草落花时，独立平原闷如海。闷如海，长思君，何时重与细论文。

古来聚散有如此，还望肯山歌白云。

作者简介：（1354—1402）明江西泰和人，名德，以字行。少孤力学，洪武末举明经，为霍丘县学训导，建文间为衡王府纪善，留京师，预翰林纂修。好荐士，屡陈国家大计。燕兵入京城，自经于应天府学尊经阁。尝辑古今忠节事为《观感录》。